ดอลล์แข็งค่าฉุดราคาทองปิดวานนี้ร่วง 8 ดอลลาร์
สัญญาทองคำตลาดนิวยอร์กปิดร่วงลงเมื่อคืนนี้ (7 เม.ย.) เพราะได้รับแรงกดดันจากการแข็งค่าของสกุลเงินดอลลาร์ ขณะที่นักลงทุนจับตาดูรายงานการประชุมประจำเดือนมี.ค.ของธนาคารกลางสหรัฐ (FED) โดยมีการคาดการณ์ว่า เฟดอาจจะส่งสัญญาณเรื่องระยะเวลาของการปรับขึ้นอัตราดอกเบี้ย
8 เม.ย. 2558

สำนักข่าวอินโฟเควสท์รายงานว่า สัญญาทองคำตลาดนิวยอร์กปิดร่วงลงเมื่อคืนนี้ (7 เม.ย.) เพราะได้รับแรงกดดันจากการแข็งค่าของสกุลเงินดอลลาร์ ขณะที่นักลงทุนจับตาดูรายงานการประชุมประจำเดือนมี.ค.ของธนาคารกลางสหรัฐ (FED) โดยมีการคาดการณ์ว่า เฟดอาจจะส่งสัญญาณเรื่องระยะเวลาของการปรับขึ้นอัตราดอกเบี้ย
ทั้งนี้ สัญญาทองคำตลาด COMEX (Commodity Exchange) ส่งมอบเดือนมิ.ย.ร่วงลง 8 ดอลลาร์ หรือ 0.66% ปิดที่ 1,210.60 ดอลลาร์/ออนซ์, สัญญาโลหะเงินส่งมอบเดือนพ.ค.ลดลง 27 เซนต์ ปิดที่ 16.84 ดอลลาร์/ออนซ์, สัญญาพลาตินัมส่งมอบเดือนก.ค.ร่วงลง 6.5 ดอลลาร์ ปิดที่ 1,173.90 ดอลลาร์/ออนซ์ และสัญญาพัลลาเดียมส่งมอบเดือนมิ.ย.เพิ่มขึ้น 20 เซนต์ ปิดที่ 769 ดอลลาร์/ออนซ์
สัญญาทองคำได้รับแรงกดดันจากสกุลเงินดอลลาร์ที่แข็งค่าขึ้น โดยดัชนีดอลลาร์ซึ่งเป็นดัชนีวัดความเคลื่อนไหวของดอลลาร์สหรัฐเมื่อเทียบกับสกุลเงินหลักๆ 6 สกุลในตะกร้าเงินนั้น ปรับตัวขึ้น 0.62% แตะที่ 97.67 เมื่อวานนี้ ซึ่งการแข็งค่าของดอลลาร์จะทำให้สัญญาทองคำซึ่งซื้อขายในรูปสกุลเงินดอลลาร์นั้น มีราคาแพงขึ้นและไม่น่าดึงดูดใจสำหรับนักลงทุนที่ถือครองสกุลเงินอื่นๆ
ขณะที่นักลงทุนระมัดระวังการซื้อขายก่อนที่เฟดจะเผยแพร่รายงานการประชุมประจำเดือนมี.ค.ในวันพุธนี้ โดยมีการคาดการณ์ว่า เฟดอาจจะส่งสัญญาณเรื่องระยะเวลาของการปรับขึ้นอัตราดอกเบี้ย
สำหรับความคิดเห็นล่าสุดของเจ้าหน้าที่เฟดนั้น นายนารายานา โคเชอร์ลาโคตา ประธานเฟดสาขามินเนอาโพลิสได้สนับสนุนให้เฟดรอจนกว่าจะถึงครึ่งปีหลังของปีหน้าเพื่อขึ้นอัตราดอกเบี้ย และค่อยๆปรับขึ้นทีละน้อยจนแตะระดับ 2% ในปลายปี 2560 หลังจากที่เฟดได้คงอัตราดอกเบี้ยใกล้ 0% นับตั้งแต่เดือนธ.ค. 2551